KOMISSION ASETUS (EY) N:o 2684/95, annettu 21 päivänä marraskuuta 1995, yhteisön persikan- ja nektariinintuotannon tervehdyttämisestä annetun neuvoston asetuksen (EY) N:o 2505/95 soveltamista koskevista yksityiskohtaisista säännöistä



Virallinen lehti nro L 279 , 22/11/1995 s. 0003 - 0004



KOMISSION ASETUS (EY) N:o 2684/95, annettu 21 päivänä marraskuuta 1995, yhteisön persikan- ja nektariinintuotannon tervehdyttämisestä annetun neuvoston asetuksen (EY) N:o 2505/95 soveltamista koskevista yksityiskohtaisista säännöistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön persikan- ja nektariinintuotannon tervehdyttämisestä 24 päivänä lokakuuta 1995 annetun neuvoston asetuksen (EY) N:o 2505/95 (1) ja erityisesti sen 6 artiklan, sekä katsoo, että asetuksen (EY) N:o 2505/95 tavoitteiden saavuttamiseksi olisi tarkennettava mainitussa asetuksessa säädetyn persikka- ja nektariinipuiden raivausta koskevan palkkion, jäljempänä "raivauspalkkio", myöntämisedellytykset; tässä tarkoituksessa olisi määriteltävä ne viljelyalat ja hedelmäpuut, joita raivaustoimenpiteet voivat koskea, ja vahvistettava tämän raivauspalkkion taso, järjestelmän toimivuuden varmistamiseksi on välttämätöntä tarkentaa raivauspalkkiota koskevassa hakemuksessa ilmoitettavat tiedot ja tarkastaa näiden tietojen oikeellisuus, raivattujen puiden uudelleenistutuksen välttämiseksi olisi säädettävä velvollisuudesta tehdä puut tähän käyttöön kelpaamattomiksi, ennen raivauspalkkion maksamista olisi varmistettava, että raivaus on todella tapahtunut, olisi vahvistettava kaikki tarvittavat säännökset sen takaamiseksi, että raivauspalkkion saaja noudattaa sitoumuksia, raivauspalkkiota koskevan oikeuden aiheuttavan tapahtuman ajankohdaksi olisi vahvistettava sen markkinointivuoden ensimmäinen päivä, jonka aikana palkkiota haetaan komission asetuksen (ETY) N:o 1068/93 (2), sellaisena kuin se on viimeksi muutettuna asetuksella (EY) N:o 1053/95 (3), 11 artiklan 2 kohdan mukaisesti, ja tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Asetuksen (EY) N:o 2505/95 mukaisesti pidetään persikkapuina ja nektariinipuina terveitä puita, jotka kykenevät tuottamaan tavanomaisen persikka- ja nektariinisadon. 2. Raivauspalkkio myönnetään pinta-alaltaan vähintään 0,5 hehtaarin laajuisten yhdestä tai useammasta lohkosta koostuvien hedelmätarhojen asetuksen (EY) N:o 2505/95 2 artiklan 2 kohdan mukaisesta raivaamisesta. 3. Raivaustoimenpiteet on suoritettava kokonaisille lohkoille ja tarvittaessa asetuksen (EY) N:o 2505/95 2 artiklan 1 kohdan a alakohdan toisessa luetelmakohdassa säädetyn edellytyksen täyttämiseksi lohkon yhteinäiselle osalle. 2 artikla Raivauspalkkion määräksi vahvistetaan 5 000 ecua hehtaaria kohden. 3 artikla Raivauspalkkiota koskeva hakemus on jätettävä jäsenvaltioiden toimivaltaisille viranomaisille ennen raivaustoimenpiteiden aloittamista ja viimeistään 31 päivänä tammikuuta 1996. Siinä on oltava vähintään seuraavat tiedot: a) hakijan nimi ja osoite; b) kyseisen viljelmän osoite ja mahdollinen nimi; c) kunkin sellaisen lohkon osalta, jolle on istutettu persikka- ja/tai nektariinipuita, kyseisten puiden kokonaisviljelyala, persikka- ja/tai nektariinipuiden kokonaislukumäärä ja puiden ikä lajikkeittain eriteltyinä; d) tarvittavat tiedot niiden lohkojen tunnistamiseksi, joita raivaustoimet koskevat ja joille on haettu raivauspalkkiota; puiden ikä määritetään niiden istutuspäivämäärän perusteella tai jos on tehty varttaminen välirunkoa käyttäen, varttamispäivän perusteella. Hakemukseen on liitettävä - hakijan kirjallinen sitoumus olla viidentoista vuoden ajan toisaalta istuttamatta ainoatakaan persikka- ja/tai nektariinipuuta niille viljelmänsä aloille, joille raivaustoimenpiteet suoritetaan, ja toisaalta laajentamatta vijelmällään olevia muita persikka- ja/tai nektariinipuiden viljelyaloja, - niiden lohkojen, joilla persikka- ja/tai nektariinipuita viljellään, omistajan tai omistajien kansallisessa lainsäädännössä säädetyin edellytyksin antama kirjallinen suostumus raivaustoimenpiteisiin; tämä omistajan tai omistajien antama suostumus vastaa kyseisen henkilön tai henkilöiden sitoumusta siirtää ensimmäisessä luetelmakohdassa esitetyt velvoitteensa kenelle tahansa uudelle viljelijälle, jolle mainitut lohkot myydään, vuokrataan tai millä muulla tavalla tahansa luovutetaan mainitussa ensimmäisessä luetelmakohdassa tarkoitetun ajanjakson aikana. 4 artikla 1. Saatuaan raivauspalkkiota koskevan hakemuksen, toimivaltaisen viranomaisen on tarkastettava paikan päällä hakemukseen sisältyvät tiedot, kirjattava 3 artiklassa säädetty sitoumus ja todettava tarvittaessa hakemuksen hyväksyttävyys. 2. Hakemuksen hyväksyttävyydestä on ilmoitettava hakijalle viimeistään kahden kuukauden kuluessa hakemuksen jättämisestä. 3. Raivaustoimenpiteet on toteutettava 2 kohdassa säädettyä ilmoitusta seuraavien kahden kuukauden aikana ja viimeistään huhtikuun 30 päivään 1996 mennessä. 4. Raivatut puut on tehtävä uudelleenistutukseen kelpaamattomiksi. 5 artikla 1. Asianomaisen on ilmoitettava toimivaltaiselle viranomaiselle raivauksen suunniteltu päivämäärä. Tämän viranomaisen on todettava, tarkastamalla paikan päällä jokainen kyseinen lohko, että raivaus on tehty tämän asetuksen säännösten mukaisesti sekä todistettava raivauksen ajankohta. 2. Raivauspalkkio maksetaan viimeistään kolmen kuukauden kuluttua 1 kohdassa säädetystä toteamisesta. 6 artikla 1. Jäsenvaltioiden on valvottava 3 artiklassa säädetyn sitoumuksen noudattamista tekemällä säännöllisin väliajoin tarkastuksia viljelmillä siten, että jokainen tila tarkastetaan vähintään kerran viidessä vuodessa. 2. Jäsenvaltioiden on ilmoitettava komissiolle tarkastusten tuloksista. 3. Jos jäsenvaltiot toteavat, että 3 artiklassa säädettyä sitoumusta ei ole noudatettu, - niiden on perittävä takaisin suoritettu raivauspalkkio, johon on lisätty jäsenvaltiossa vastaavien takaisin perimisten osalta voimassa olevat korot, - niiden on määrättävä säännösten rikkoja maksamaan suoritetun raivauspalkkion suuruinen summa. 4. Edellä 3 kohdassa tarkoitetut summat suoritetaan maksajina toimiville toimielimille tai yksiköille, jotka vähentävät ne Euroopan maatalouden ohjaus- ja tukirahaston (EMOTR) tukiosaston rahoittamista menoista. 7 artikla Jäsenvaltioiden on ennen 31 päivää elokuuta 1996 ilmoitettava komissiolle viljelyalat, joilta raivauspalkkiota koskevia hakemuksia on tehty, sekä raivatut alat lajikkeittain ja alueittain eriteltyinä. 8 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä marraskuuta 1995. Komission puolesta Franz FISCHLER Komission jäsen (1) EYVL N:o L 258, 28.10.1995, s. 1 (2) EYVL N:o L 108, 1.5.1993, s. 106 (3) EYVL N:o L 107, 12.5.1995, s. 4